Dolly-lammas täytettynä esillä Edinburghin kuninkaallisessa museossa.
**Dolly** (5. heinäkuuta 1996 – 14. helmikuuta 2003) oli naaraspuolinen lammas ja ensimmäinen aikuisen somaattisesta solusta kloonattu nisäkäs. Dolly kloonattiin Skotlannissa vuonna 1996 yli 250 epäonnistuneen yrityksen jälkeen.

Kloonaus ja syntymä
-------------------

Dollyn kloonausprosessi (englanniksi)
Dollyn solu otettiin kuusi vuotta vanhan Finn-Dorset-rotuisen lampaan rintarauhasesta ja munasolu oli Skotlannin Blackface -rotuiselta lampaalta. Kloonattu alkio siirrettiin toiseen Blackface-rodun lampaaseen, joka synnytti Dollyn 5. heinäkuuta 1996. Dollylla oli siis käytännössä kolme emoa. Koska Dollyn DNA tuli Finn-Dorsetilta, oli myös Dolly Finn-Dorset-rotua. Finn-Dorset on suomenlampaan ja englantilaislähtöisen Dorset-rodun risteytys.

Dollyn olemassaolo ilmoitettiin julkisuuteen 22. helmikuuta 1997 ja se sai paljon huomiota tiedotusvälineissä. Kloonauksen suorittanutta ryhmää johti Edinburghin yliopiston professori Ian Wilmut. Dolly nimettiin kantrilaulaja Dolly Partonin mukaan. Wilmutin sanoin, "Dolly on peräisin rintarauhasen solusta, emmekä voisi kuvitella vaikuttavampaa rauhasparia kuin Dolly Partonin".

Elämä
-----

Dolly eli koko elämänsä Roslin-instituutissa Midlothianissa. Siellä se siitettiin Walesin vuoristolampaan kanssa ja Dolly synnytti yhteensä kuusi karitsaa. Sen ensimmäinen jälkeläinen, nimeltään Bonnie, syntyi huhtikuussa 1998. Seuraavana vuonna Dolly synnytti kaksoskaritsat Sallyn ja Rosien, ja se synnytti kolmoset Lucyn, Darcyn ja Cottonin vuonna 2000. Vuoden 2001 lopulla, neljän vuoden iässä, Dolly sai niveltulehduksen ja alkoi liikkua jäykästi. Tätä hoidettiin tulehduskipulääkkeillä.

Kuolema
-------

Dolly jouduttiin lopettamaan kuusivuotiaana, 14. helmikuuta 2003 viruksen aiheuttaman keuhkotulehduksen sekä niveltulehduksen takia. Dolly eli noin puolet lampaiden normaalista eliniästä, joka on noin 11–12 vuotta.

Varhaisen kuoleman epäiltiin johtuneen kromosomien telomeerien loppuunjakautumisesta, sillä Dolly-lammas kloonattiin jo erikoistuneesta (eli vanhasta) solusta, eli Dollyn solut olivat näin ollen yhtä vanhoja kuin sen lampaan, josta Dolly oli kloonattu. Dolly eli kuitenkin jatkuvasti asiantuntijoiden valvovan silmän alla, eikä merkkejä ennenaikaisesta vanhenemisesta ollut.

Dolly laitettiin kuolemansa jälkeen täytettynä näytteille Edinburghin kuninkaalliseen museoon.

Samoista utaresoluista on kloonattu neljä muuta lammasta, joista myös Dolly sai alkunsa. Saman lampaan ihosoluista on kloonattu yhdeksän lammasta. Brittitutkijat ovat tarkkailleet, ovatko kloonilampaat ikääntyneet ennenaikaisesti. Ainoastaan yhdellä kloonilla oli lievää suurempia ongelmia nivelissä.

Lähteet
-------

1. 1 2 3  Dolly the sheep pioneer to outline the future for stem cell research *University of Cambridge*. Viitattu 14.2.2019 (englanniksi).
2. 1 2 3 4 5 6 7  The Life of Dolly *The Roslin Institute*.  7.5.2018. Viitattu 14.2.2019 (englanniksi).
3. ↑  10.1 Cloning and Genetic Engineering – Concepts of Biology-1st Canadian Edition – Molnar *opentextbc.ca*. Viitattu 15.2.2019. (englanniksi)
4. 1 2  1997: Dolly the sheep is cloned *BBC*.  22.2.1997. Viitattu 15.2.2019. (englanniksi)
5. ↑  The Biology of Cloning: History and Rationale (875–885) *BioScience*.  1.11.1999. Viitattu 15.2.2019. (englanniksi)
6. ↑  Dolly, the First Cloned Mammal, Is Dead *The New York Times*.  14.2.2003. Viitattu 15.2.2019. (englanniksi)
7. ↑  Dolly the sheep clone dies young *BBC*.  14.2.2003. Viitattu 15.2.2019. (englanniksi)
8. ↑  Dolly's family Roslin Institute.  Arkistoitu 13.8.2007. Viitattu 15.2.2019. (englanniksi)
9. ↑  Dolly's arthritis Roslin Institute.  Arkistoitu 13.8.2007. Viitattu 15.2.2019. (englanniksi)
10. 1 2 3  Knight, Will: Dolly the sheep dies young *NewScientist*.  14.2.2003. Viitattu 14.2.2019 (englanniksi).
11. ↑  Vesa Vanhakkala: Tässä ovat Debbie, Denise, Dianna ja Daisy – kloonilammas Dollyn kopiot ovat jo yhdeksänvuotiaita *Aamulehti*.  21.8.2016. Viitattu 30.3.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dolly (lammas)**.
* Touchette, Nancy: A superstar exits the stage *Genome News Network*.  21.2.2003. Viitattu 14.2.2019 (englanniksi).
* Sample, Ian: Who really made Dolly? Tale of British triumph descends into scientists' squabble *The Guardian*.  11.3.2006. Viitattu 14.2.2019 (englanniksi).
* Sample, Ian: Scientists dispute credit for Dolly *The Guardian*.  11.3.2006. Viitattu 14.2.2019 (englanniksi).